Skovmåren hører til et af Danmarks mest truede pattedyr. Den er på den røde liste over arter der er truet af udryddelse i de danske skove. Alt for mange danske skove er ensformige og uden huller i træstammerne, så skovmåren er mange steder blevet husvild. Derfor har Danmarks Naturfredningsforening (DN) sat gang i "Projekt Skovmår". Projektet er et samarbejde mellem DN, Danmarks Miljøundersøgelser (DMU), Zoologisk Museum i København og med økonomisk støtte fra Aage V. Jensen Naturfond. En del af projektet handler om at sætte redekasser op, så danske skovmårer får bedre muligheder for at stifte hjem og få familie. Naturvejleder Anton Thøger Larsen fra Danmarks Naturfredningsforenings afdeling i Aalborg Kommune har sat den første håndfuld redekasser op til skovmåren i det nordjyske. Det er sket i statsskoven Skindbjerglund nord for Rold Skov-komplekset, i Lundby Krat og i Lille Vildmose. - Når jeg har gjort de første erfaringer med at sætte redekasser op, håber jeg på et samarbejde med Aalborg Kommune, så vi får mulighed for at placere kasser til skovmåren i alle de kommunale skove. Skovmåren er mest knyttet til gamle skove. Den er både til løvskov og granskov, men allerhelst vil den have blandede skove. Om vinteren er den afhængig af at kunne jage i gamle granskove, siger Anton Thøger Larsen i en pressemeddelelse. Han har til en start valgt at sætte de første redekasser op i skove, hvor man ved, at der lever skovmårer. Ingen tør i dag give et præcist bud på, hvor mange skovmårer der lever i de nordjyske skove. Meget få mennesker har nogensinde set en skovmår, der lever sit liv i ly af natten.

Referat:
Danmarks Naturfredningsforening hjælper den trængte skovmår ved at sætte redekasser op, blandt andet i de nordjyske skove.